《与藏师野步遂之东岭采蕨不得》
清代·李锴

归雁度欲尽，芳草萋以合。行歌谷风徐，于喁互相答。

祛俗匪自力，清旷承延接。远迹晦箕颍，馀情缀苕霅。

幽讨无定趋，天倪寄双屧。循兹东峰阴，蕨薇或可拾。

彼茁想挛拳，非时敢淩躐。眷言怀物理，繄谁利便捷。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。